**Projekto lyginamasis variantas**

PATVIRTINTA

Klaipėdos miesto savivaldybės tarybos

2012 m. sausio 27 d.

sprendimu Nr. T2-29

(Klaipėdos miesto savivaldybės tarybos

2012 m. kovo 29 d. sprendimo Nr. T2-93, 2012 m. birželio 28 d. sprendimo Nr. T2-186, 2013 m. vasario 28 d. sprendimo Nr. T2-48 ir 2014 m. balandžio 30 d. sprendimo Nr. T2-94 redakcijos)

# KLAIPĖDOS MIESTO SAVIVALDYBĖS TURTO PERDAVIMO PANAUDOS PAGRINDAIS LAIKINAI NEATLYGINTINAI VALDYTI IR NAUDOTIS TVARKOS APRAŠAS

**I. BENDROSIOS NUOSTATOS**

1. Klaipėdos miesto savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašas (toliau – tvarkos aprašas) reglamentuoja Klaipėdos miesto savivaldybei (toliau – savivaldybė) nuosavybės teise priklausančio turto perdavimą laikinai neatlygintinai valdyti ir naudotis juo pagal panaudos sutartis.

2. Savivaldybės turtas gali būti perduodamas panaudos pagrindais laikinai neatlygintinai valdyti ir naudotis Lietuvos Respublikos valstybės ir savivaldybių turto valdymo, naudojimo ir disponavimo juo įstatyme (toliau – įstatymas) nurodytiems subjektams.

**II. TURTO SUTEIKIMO PANAUDOS PAGRINDAIS KRITERIJAI**

3. Savivaldybei nuosavybės teise priklausantis nekilnojamasis turtas panaudos pagrindais laikinai neatlygintinai valdyti ir naudotis perduodamas pagal Klaipėdos miesto savivaldybės tarybos (toliau – Tarybos) patvirtintą panaudai perduodamo turto sąrašą.

4. Į panaudai perduodamo turto sąrašą gali būti įtrauktas Klaipėdos miesto savivaldybės administracijos (toliau – savivaldybės administracija) patikėjimo teise valdomas nekilnojamasis turtas, kuris nereikalingas savivaldos funkcijoms įgyvendinti ir nepatvirtinta šio turto privatizavimo programa.

5. Klaipėdos miesto savivaldybės administracijos direktorius (toliau – Savivaldybės administracijos direktorius) teikia Tarybai tvirtinti panaudai perduodamo savivaldybės turto sąrašą. Patvirtintas sąrašas gali būti tikslinamas.

6. Savivaldybei nuosavybės teise priklausantis turtas, kuris yra įtrauktas į 4 punkte nurodytą sąrašą, kitas ilgalaikis materialusis ir nematerialusis bei trumpalaikis turtas panaudos pagrindais laikinai neatlygintinai valdyti ir naudotis įstatyme nurodytiems subjektams perduodamas Savivaldybės administracijos direktoriaus įsakymu. Įsakyme turi būti nurodytas panaudos sutarties terminas, koks turtas duodamas panaudai, turto perdavimo ir kitos sąlygos.

7. Įstatyme nurodytas subjektas, norintis gauti savivaldybės turtą neatlygintinai naudotis pagal panaudos sutartį ar pratęsti panaudos sutartį naujam terminui, Savivaldybės administracijos direktoriui pateikia:

7.1. motyvuotą prašymą, kuriame turi būti nurodyta, kokioje veiklos srityje jis padeda įgyvendinti savivaldos funkcijas;

7.2. įstaigos, organizacijos registracijos pažymėjimo ir įstatų nuorašus. Asociacijų įstatai turi būti įregistruoti įstatymų nustatyta tvarka;

7.3. paskutinių metų veiklos ataskaitą, kurioje nurodo, kokia veikla, remiantis įstatais, buvo vykdoma (išskyrus politines partijas);

7.4. atitinkamo savivaldybės administracijos struktūrinio padalinio, kuruojančio tą veiklos sritį,kurioje veikia panaudos subjektas, išvadą apie panaudos subjekto vykdomos veiklos reikalingumą visuomenei, savivaldybei priskirtų funkcijų įgyvendinimą ir savivaldybės turto perdavimo tikslingumą (išskyrus politines partijas);

7.5. leidimą (licenciją) mokyti, jeigu prašymą teikia viešosios švietimo įstaigos;

7.6. dokumentus (VĮ Registrų centro pažymą / raštą) patvirtinančius, kad subjektas neturi nuosavybės teise ar patikėjimo teise valdomo, naudojamo ir panaudos pagrindais perduoto laikinai neatlygintinai valdyti ir naudotis valstybei ar savivaldybei nuosavybės teise priklausančio nekilnojamojo turto savivaldybės teritorijoje, kurioje prašoma suteikti panaudai nekilnojamuosius daiktus.

8. Jeigu nėra pateikta bent vieno iš 7 punkte nurodyto dokumento, prašymas dėl savivaldybės turto perdavimo pagal panaudos sutartį grąžinamas jį pateikusiam subjektui.

9. Informacija dėl subjekto prašymo suteikti savivaldybės turtą pagal panaudos sutartį svarstoma Turto suteikimo panaudai komisijoje, kuri sudaroma Savivaldybės administracijos direktoriaus įsakymu iš ne mažiau kaip 5 narių.

10. Subjekto prašymas svarstomas, atsižvelgiant į šiuos kriterijus:

10.1. savivaldybės galimybę suteikti atitinkamą turtą;

10.2. subjekto vykdomos veiklos svarbumą visuomenei. Prioritetas teikiamas subjektams, kurie vykdo savivaldybės funkcijas;

10.3. veiklos trukmę;

10.4. prašymo pateikimo terminą. Jeigu yra pateikti 2 ir daugiau prašymų, kurie atitinka nurodytus kriterijus, pirmenybė teikiama subjektui, kuris anksčiausiai pateikė prašymą.

11. Savivaldybės turtas negali būti suteiktas pagal panaudos sutartis, jeigu politinės partijos, asociacijos (buvusios visuomeninės organizacijos) bei labdaros ir paramos fondai veikia trumpiau nei 2 metus iki prašymo suteikti patalpas pagal panaudos sutartį pateikimo dienos. Šio punkto reikalavimas netaikomas asociacijoms, kurių steigėja ar narė yra Klaipėdos miesto savivaldybė.

12. Turto suteikimo panaudai komisija teikia pasiūlymą Savivaldybės administracijos direktoriui dėl savivaldybės turto suteikimo valdyti pagal panaudos sutartį prašymą pateikusiam subjektui.

13. Panaudos sutartis (1 priedas) bei perdavimo ir priėmimo aktus (2 priedas) pagal šias sutartis pasirašo Savivaldybės administracijos direktorius arba jo įgaliotas asmuo.

14. Savivaldybės turto panaudos sutartyje turi būti nustatyta pagal panaudos sutartį perduodamo turto naudojimo paskirtis, panaudos gavėjo pareiga savo lėšomis apdrausti visam sutarties galiojimo laikui gaunamą turtąnuo žalos, kuri gali būti padaryta dėl ugnies, vandens, gamtos jėgų, vagysčių, trečiųjų asmenų neteisėtų veikų ir kitų draudiminių įvykių, pareiga savo lėšomis išlaikyti turtą, sudaryti sutartis su paslaugų teikėjais ir atsiskaityti už komunalines paslaugas, naudotis turtu pagal paskirtį ir kitos Lietuvos Respublikos civilinio kodekso nustatytos panaudos sąlygos.

**III. TURTO SUTEIKIMO PANAUDOS PAGRINDAIS TERMINAI IR KITOS SĄLYGOS**

15. Savivaldybės turtas neatlygintinai naudotis pagal panaudos sutartis gali būti perduotas ne ilgesniam kaip penkerių metų terminui, išskyrus savivaldybės viešąsias įstaigas, kurioms panaudos terminas gali būti nustatytas iki dešimties metų.

16. Panaudos gavėjams, siekiantiems pagerinti savivaldybės turtą ir pateikusiems paraiškas kredito įstaigai dėl paskolos suteikimo ar paraiškas įgyvendinančiai institucijai dėl projekto finansavimo iš programų, finansuojamų valstybės biudžeto lėšomis, kitų fondų ar finansinių mechanizmų, terminas gali būti nustatytas atsižvelgiant į paskolos suteikimo sąlygas ir terminus arprojektų finansavimo sąlygų aprašų reikalavimus ir sąlygas.

17. Panaudos gavėjui draudžiama subnuomoti ar kitaip perleisti naudotis turtu tretiesiems asmenims. Panaudos gavėjas gali atlikti panaudai perduoto turto (patalpų) kapitalinį remontą ar jo rekonstrukcijos darbus tik Tarybai priėmus sprendimą leisti jį rekonstruoti.

18. Panaudos gavėjui, investavusiam lėšas į patalpų kapitalinį remontą, rekonstrukciją ar kitaip pagerinusiam turtą, lėšos neatlyginamos. Pasibaigus sutarties terminui, panaudos gavėjui, savo lėšomis atlikusiam perduoto turto kapitalinį remontą ar rekonstrukciją ir tinkamai vykdžiusiam sutartinius įsipareigojimus, suteikiama pirmumo teisė sudaryti panaudos sutartį naujam terminui.

19. Pratęsiant panaudos sutartį naujam terminui sprendimą priima Savivaldybės administracijos direktorius. Papildomą susitarimą (3 priedas) pasirašo Savivaldybės administracijos direktorius.

20. Panaudos sutarčiai pasibaigus ar ją nutraukus prieš terminą, panaudos gavėjas per 10 kalendorinių dienų grąžina turtą panaudos davėjui tos būklės, kokios jam buvo perduotas, atsižvelgiant į normalų susidėvėjimą, su visais atliktais pagerinimo elementais, neatskiriamais nuo turto. Jeigu panaudos gavėjas, raštu jį įspėjus, per 30 kalendorinių dienų nuo panaudos sutarties termino pabaigos arba jos nutraukimo prieš terminą, pagal aktą neperduoda turto panaudos davėjui, moka ~~1000 Lt~~ **289,62 Eur** baudą.

21. Savivaldybės administracija privalo kontroliuoti, ar panaudos gavėjas naudoja gautą turtą pagal paskirtį, ar vykdo veiklą, dėl kurios buvo perduotas savivaldybės turtas, ar vykdo visas panaudos sutartyje numatytas sąlygas.

22. Savivaldybės administracija privalo nutraukti panaudos sutartį, jeigu panaudos gavėjas nesiverčia sprendimo dėl savivaldybės turto perdavimo panaudos pagrindais laikinai neatlygintinai valdyti ir naudotis priėmimo metu panaudos gavėjo įstatuose (nuostatuose) numatyta veikla, dėl kurios buvo perduotas savivaldybės turtas, ar šį turtą naudoja ne pagal paskirtį. Savivaldybės turto panaudos sutartis anksčiau termino nutraukiama Savivaldybės administracijos direktoriaus įsakymu.

23. Savivaldybei patikėjimo teise perduotas valstybės turtas panaudos pagrindais savivaldybės įstaigoms perduodamas Tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_